I risultâts
de inchieste sui ategjaments sociâi dai scozês svilupade de
Universitât di Edimburc e dal ScotCen Social Research a mostrin a
clâr che la maiorance de int e poie i invistiments fats dal guvier a
pro de lenghe gaeliche. Il 45% dai scozês al pense di fat che i 24
milions di sterlinis metûts ogni an pe tutele e pe promozion dal
gaelic a sedin une spese juste, intant che un altri 16% al volarès
che si invistìs di plui par cheste lenghe. I dâts a son une vore
significatîfs se o pensìn che tra i intervistâts dome il 0,5% al è
in stât di fevelâ avonde ben par gaelic e un altri 15% al cognòs
dome cualchi frase di cheste lenghe. Un dai cjamps di intervent là
che si à une poie plui fuarte pe azion dal guvier e je chê de
segnaletiche bilengâl che e cjate dacuardi cuatri cuints dai scozês;
cuasi la metât dai intervistâts e volarès che e fos slargjade a
dute la Scozie e no dome intes areis là che la lenghe e je plui
presinte. Valutazions positivis a rivin ancje pe radio e pe
television par gaelic. Un altri element impuartant al è po leât al
fat che chest ategjament positîf de int pal gaelic i fâs cuintri ai
prejudizis, aes ironiis e aes informazions faladis che tante stampe e
veve sparniçât su cheste lenghe.
Font:
BBC, 13/05/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans